Granda barbulo

La Granda barbulo, Megalaima virens, estas birdospecio de la familio de Aziaj barbuloj aŭ Megalaimedoj. La barbuloj estas grupo de preskaŭpaserinaj birdoj kun tutmonda tropika distribuado. Ili ricevas tiun familian nomon pro la bridoj aŭ harecplumoj kiuj ĉirkaŭas siajn fortikajn bekojn.
 Distribuado 
La Granda barbulo estas loĝanta nemigranta reproduktanta specio en la montetoj el Pakistano orienten al suda Ĉinio kaj Laoso. Temas pri specio de ĉiamverdaj humidaj arbaroj de 600-2,565 m de altitudo. Ili nestumas en arbotruo.

Precize estas tiu specio en Pakistano, Barato, Nepalo, Butano, Bangladeŝo, Birmo, Tajlando, Laoso, Kamboĝo, Vjetnamo kaj suda Ĉinio.

 Aspekto 
Tiu ĉi estas la plej granda barbulo ĉar ĝi estas 32-33 cm longa kaj 210 g peza. Ĝi estas diketa birdo, kun mallonga kolo, granda kapo kaj mallonga vosto. La plenkreskulo havas bluan kapon (kun iom da metaleca brilo en gorĝo), grandan flavan bekon kun nigra pinto en supra makzelo, brunajn dorson kaj bruston (ankaŭ iom brilecaj), verdostriita flava ventro kaj tre ruĝa subpugo. La resto de la plumaro estas verda, kiel la tre verda vosto, sed kun iom da blua nuanco en centra dorso, ventro kaj bordo de flugiloj. Ambaŭ seksoj kaj nematuruloj estas similaj.

La teritoria alvoko de la masklo estas tre laŭta kej-oh. La alarmo estas akra kiab, kaj alia alvoko kiel ripeta piu-piu-piu-piu.
 Listo de subspecioj 
 Megalaima virens clamator Mayr, 1941
 Megalaima virens indochinensis Rand, 1953
 Megalaima virens magnifica E.C.S. Baker, 1926
 Megalaima virens marshallorum Swinhoe, 1870
 Megalaima virens mayri Ripley, 1948
 Megalaima virens virens (Boddaert, 1783)

 Referencoj 
 Birdlife International 
 Grimmett, Inskipp kaj Inskipp, Birds of India ISBN 0-691-04910-6
 Robson, Craig A Field Guide to the Birds of Thailand ISBN 1-84330-921-1

Kategorio:Pegoformaj
Kategorio:Birdoj de Azio